Kesäaikaan siirrrytään jälleen sunnuntain vastaisena yönä. Keväisin ja syksyisin kellonaikoja rukataan sellaisilla maapallon alueilla, joilla päivänvalon määrä vaihtelee eri vuodenaikoina. Ihmisille kesäaikaan siirtyminen tapahtuu järkiperusteilla, mutta eläimille siirto aiheuttaa usein haittaa.

Kesäajan selkeimpiä haittoja on, että ihmisillä biologinen kello voi mennä kesäaikaan ja -ajasta siirryttäessä sekaisin pitkäksi aikaa.

Kesäaikaan siirtyminen on usein ongelma myös eläinten parissa, erityisesti maatalousaloilla. Eläimet eivät yleensä omaksu kesäaikaa, vaikka ympäröivä yhteiskunta kuinka muuttaisi elämänrytmiään.

Maatiloilla kesä- tai talviaikaan siirtyminen aiheuttaa usein lisäjärjestelyjä, tuntia ei voi kerralla siirtää aikatauluihin, kertoo maatalousyrittäjä Leo Lankinen Imatralta.

Navetoissa lehmien rytmi muutetaan muutaman vuorokauden aikana. Silti muutos saattaa olla liian iso tuotantoeläimile, jotka ovat tottuneet tiettyyn rytmiin ruokinnoissa ja lypsyissä. Toiset saattavat muutoksen takia pidättää maitoa, toiset puolestaan valuttaa.

Kellon siirtäminen kiusaa maatilalla kuitenkin enemmän vasta kesällä heinätöiden aikaan.

Heinä kuivuu pelloilla luonnon rytmissä, auringon eikä yhteiskunnan rytmin mukaan. Kesäaika siirtää töitä tunnilla myöhemmäksi muun yhteiskunnan rytmistä.

Eläinlääkäri Pekka Lapinlampi vahvistaa myös, että monet lypsykarjan omistajat siirtävät eläimet kesärytmiin pikkuhiljaa, ettei muutos ole liian suuri aikatauluihin tottuneille eläimille. Sikaloissa käytetään nykyisin yleensä automaattiruokintaa, jonka avulla rytminmuutos tapahtuu vähitellen.

Kansainvälisesti yhteinen päätös

Kesäaika otettiin ensimmäisen kerran käyttöön Saksassa vuonna 1916 ensimmäisen maailmansodan aikana.

Iso-Britannia seurasi heti samana vuonna perässä, samoin Yhdysvallat vuonna 1918. Yhdysvalloissa kesäaika kuitenkin poistettiin käytöstä nopeasti sodan jälkeen, koska se osoittautui käytännössä hyvin epäsuosituksi. Toisen maailmansodan myötä kesäajan käyttö yleistyi uudelleen.

Euroopassa kesäaika otettiin yleisesti käyttöön vuonna 1980.

Suomessa kesäaika on ollut käytössä vasta vuodesta 1981, vaikka sitä kokeiltiin ensimmäistä kertaa jo ennen sotia.

Maiden hallitukset perustelevat kesäaikaa usein energiansäästötoimenpiteenä, koska sen avulla saavutettava käytettävissä olevan auringonvalon lisääntyminen periaatteessa säästää sähkövalaisun tarvetta.

Kesäaika alkaa EU:ssa maaliskuun viimeisenä sunnuntaina kello 3.00 yöllä, jolloin kelloja käännetään tunti eteenpäin, ja päättyy lokakuun viimeisenä sunnuntaina kello 4.00 yöllä, jolloin kelloja käännetään tunti taaksepäin.

Lähteet: YLE Etelä-Karjala